
REZUMAT 


La jumătatea secolului al XIX-lea, Anton Pann amintea în prefața unei cărți despre Anastasimatarul în 
limba română alcătuit în anul 1767 de Mihalache Moldovlahul. Considerat pierdut, manuscrisul a fost 
descoperit în 1982 la Marea Lavră, în Sf. Munte Athos, de autorul lucrării. Cronologic, acest 
Anastasimatar este cel de al doilea manuscris în limba română din această categorie și, totodată, cel 
mai cuprinzător dintre cele aflate în fondurile româneşti. Lucrarea subliniază importanța 
manuscrisului, care marchează începutul unei noi etape a procesului de „românire” a cântărilor 
bisericeşti, când nu mai este vorba doar de simplă adaptare a textului la muzică sau a muzicii la text; 
Mihalache crează o linie melodică nouă care păstreză caracteristicile bizantine şi este perfect adaptată 
textului românesc. Perioada în care a fost redactat manuscrisul coincide cu triumful definitv al limbii 
române în Biserică, când sunt tipărite și ultimele cărți necesare cultului, care nu fuseseră încă traduse. 


Cuvinte cheie: Anastasimatar românesc, Mihalache  Moldovlahul, procesul de „românire”, 
manuscrise psaltice, muzică bizantină 


1. Introducere 


Învăţatul rus A. Soboleski afirmă că o mulţime de manuscrise românești sunt 
împrăștiate prin bibliotecile Londrei, Parisului, Vienei, Pragăi, Zagrebului şi Lvovului la care 
noi adăugăm că manuscrise psaltice româneşti sunt risipite în tot Orientul ortodox şi, mai ales, 
prin mănăstirile din Athos. 

Există indicații la Macarie și Anton Pann că în afară de manuscrisele psaltice 
românești sau greco-române pe care le cunoaștem au mai existat şi altele. 

Astfel, în prefața /rmologhionului, Macarie Ieromonahul scria: „Mulţi din psalţii cei 
desăvârşiţ(i) din neamul nostru s-au arătat cu râvnă în vremi, ca să facă câte ceva în limba 
noastră, precum fericitul întru pomenire Arsenie Ieromonahul Cozianul, Calist Protopsaltul 
Sfi(n)tei Mitropolii a Bucureștilor și Șărban Protopsaltul Curţii Domnești, carii, nu numai 
Anastasimatariul melos, Stihirariul melos, Heruvicele, Pricesnele toate, Catavasiile, Irmoasele 
toate și altele, dară și partea cea mai multă a Papadichiei o au prefăcut românește, cu toată 
desăvârșita alcătuire, minunaţii dascăli şi alcătuitorii vremii lor stând în acea veche musichie” 
[20, p. IV]. 

Însuși Macarie, în prefața aceluiași Irmologhion (Viena 1823), spune că şi în „sistema 
cea veche” nu puţine cărți în limba noastră a prefăcut. Toate aceste manuscrise, care conțin 
cântări româneşti în notație cucuzeliană — alcătuite sau tălmăcite de Arsenie Cozianul, Calist 
Protopsaltul, Şărban Protopsaltul, Mihalache Moldovlahul, Ianuarie Protosinghelul şi Macarie 
Ieromonahul — nu se găsesc pe teritoriul României, ele trebuind căutate în alte biblioteci și 
arhive de peste hotare, şi-n special la Muntele Athos. 

În mănăstirile Athosului se păstrează cea mai bogată colecţie de manuscrise, dintre 
care cele mai multe — câteva zeci de mii — sunt manuscrise liturgice: Octoice, Mineie, Trioade, 
Penticostare, Liturghiere, Ceasloave, Molitfelnice şi codice de muzică bizantină, scrise de 


vieţuitorii acestor mănăstiri sau aduse de pretutindeni și păstrate aici. 


2. Mihalache Moldovlahul — biografie şi activitate 


Referindu-se la Mihalache Moldovlahul, Anton Pann preciza: „...Cel dintâi care a 
tălmăcit Anastasimatarul este Mihalache Moldovlahul precum singur scrie: Anastasimatar 
românesc alcătuit acum întâiu de mine Mihalache Moldovlahul, la anul 1767” [21, p. XXIX]. 
Observăm aşadar că, în acelaşi an 1767 când Constantin Ftori Psalt transcria la Râmnic 


Antologhionul, prescurtat după manuscrisul lui Filothei sin Agăi Jipei, Mihalache 


Moldovlahul (român din Moldova) iscusit în ştiinţa cântărilor şi împins de același sentiment 
patriotic „alcătuia”, la Bucureşti, Anastasimatarul în limba română. 

Cu privire la Mihalache Protopsaltul nu avem prea multe date până în prezent. Este 
cunoscut însă faptul că în a doua jumătate al secolului al XVIII-lea, când se întâlnesc forme 
mai închegate de predare a muzicii, în oraşe mai importante din Ţările Române apar, pe lângă 
diferite şcoli, dascăli având ca îndeletnicire predarea muzicii. Printre aceştia îl găsim 
consemnat în acte şi manuscrise şi pe Mihalache Moldovlahul, a cărui activitate — după cum 
vom vedea — se desfăşoară mai mult în Bucureşti. 

Când şi unde a ucenicit întru cele ale musichiei nu știm. Nişte indicaţii preţioase avem 
totuşi. Astfel, în ms. rom. nr. 4013 din BAR, fol. 5 (cca. 1860-1870) citim: „Pasapnoarios 
facere a lui Kir Mihalache, ucenic al lui Petru Lambadarie cel vestit, Glas III, Ga ca de la Ni” 
[5]. 

În literatura de specialitate cunoaştem patru mari psalţi greci din secolele XVIII-XIX 
cu numele de Petru şi anume: Petru Berechet (1701-1725), Petru Peloponisiu (1764-1778), 
Petru Vizantios Protopsaltul Marii Biserici din Constantinopol — adus de Veniamin Costache 
la Iaşi, în anul 1805, „să paradosească muzică” — şi Petru Efesiu (t1840) care înfiinţează, în 
anul 1816, o şcoală de psaltichie la Biserica Sfântul Nicolae din Şelari, pentru învăţarea 
notaţiei hrisantice. 

Dintre aceştia, Petru Lampadarie Peloponisiu este cel la care a ucenicit Mihalache. Nu 
avem nici o ştire până acum dacă printre grecii care îşi căutau în Principatele Române o soartă 
mai bună a fost şi Petru Lampadarie Peloponisiu. Credem însă că Mihalache a călătorit la 
Constantinopol şi a ucenicit la Petru Lampadarie. 

Într-un manuscris de la Schitul Lacu-Athos (cercetat de noi în anul 1982 şi notat cu nr. 
12, la (fol. 27") există o însemnare cu totul senzaţională şi anume: „Toată suflarea, Glas III, 
facerea lui Mihalache român, protopsaltul Sf(i)ntei Biserici cei Mari a 
Constantinopolului” (subl. n.). lerodiaconul Isihie P(etrescu) Cârje, din Prodromu-Athos 
scrie manuscrisul menţionat mai sus „fiind în România la Mănăstirea Gorovei, jud. Dorohoi, 
anul 1903 [9].” 

De unde a luat Isihie această informaţie, nu ştim. În ţară fiind, poate a cunoscut 
manuscrisul nr. 4013 care la vremea aceea nu era la Biblioteca Academiei Române, ci la Iași 
în biblioteca lui Iosif Naniescu. Isihie a fost ucenic direct al lui Nectarie Schimonahul, 
recunoscut oficial ca cel mai bun protopsalt al Muntelui Athos; cunoscând întâmplarea cu 
încercare eşuată de otrăvire a dascălului său şi felul în care acesta s-a impus în faţa grecilor 


prin calitățile sale muzicale (precum și faptul că protopsaltul adus de greci de la 


Constantinopol pentru a-l umili pe Nectarie a fost tocmai Petru Lambadarie) poate voit, Isihie 
a ciuntit în ms. 4013 textul mai sus citat, eliminând fragmentul „ucenicul lui Petru 
Lambadarie”, ca să arate că un român (Mihalache Moldovlahul) a fost „Protopsaltul Sfintei 
Biserici cei Mari a Constantinopolului”. Dăm totuşi ca o prezumție neverosimilă faptul că la 
1778, când Petru Peloponisiu moare, ucenicul său Mihalache ar fi putut să-i ia locul pentru o 
scurtă vreme. 

Dar şi numai faptul că a fost ucenic al celui mai mare protopsalt din Constantinopol 
este de mare importanță pentru promovarea muzicii bizantine în Țara Românească și 
Moldova. Poate şi acesta este motivul pentru care domnitorul Mihail Şuţu (1784) şi Nicolae 
Mavrogheni (1786) se interesează îndeaproape de soarta „dascălului musicos” Mihalache. 

Încă din anul 1766 Domnul Moldovei, Grigore al-II-lea Ghica reformează Școala 
domnească din lași, pe care o transformă într-o „Academie a învățăturilor şi epistimiilor”. 

Alexandru Ipsilante, continuând linia inaugurată de predecesorii săi, Constantin 
Mavrocordat şi Grigore Ghica, se ocupă și de reorganizarea Şcolii Sf. Sava din Bucureşti. Şi 
astfel, în anul 1776 „Hrisovul obştesc al Şcolilor” precizează: „Pentru cei care vreau să 
îmbrăţoşeze cariera bisericească, orânduim în/.../ sfânta Mitropolie, un dascăl pentru sacra 
teologie/.../ precum și un dascăl pentru muzică” [22, p. 57]. 

Prin Pitacul de la 1 decembrie 1784 domnitorul Mihail Şuţu se adresează epitropilor 
Şcoalelor prin care-i anunţă că la Școalele Sf. Sava a „orânduit” și „un dascăl musicos” în 
persoana lui „Mihalache dascălul cântăreţul” (subl. n.) pentru a învăţa pe ucenici 
„meşteşugul cântărilor”. Şi în continuare, în același pitac scrie: „Vă poruncim să cătaţi 
hrisovul şcoalelor, ca să vedeţi ce plată se rânduieşte dascălului musicos şi pe cât va fi scriind 
hrisovul, să ne arătaţi în scris, așișderea să orânduiți numitului dascăl două odăi alăturea la un 
loc: una pentru șederea sa şi alta pentru ucenicii care sunt să vie spre învăţătura cântărilor, 
care odăi gătindu-le, D(umnea)voastră să i le faceți teslim” [22, p. 49]. 

În urma măsurilor energice luate de Domnitorul Mihail Şuţu împotriva egumenilor 
greci, clasa de muzică de la Sf. Sava a funcționat și la 18 mai 1785 se fixează „să i se dea din 
banii cutiei lui Mihalache dascăl musicos câte 15 taleri pe lună, afară de orânduiala ce are de 
la Biserica Gospod (Domnească n. n.). Salariul i se va plăti nu numai cât va sta la Sf. Sava, ci 
şi după ce se va muta la metocul Episcopiei de Râmnic, „fiindcă iarăși are a urma învăţătura 
cântării, însă din banii şcoalelor” [22, p. 50]. 

Așadar Mihalache era protopsalt la Biserica Domnească, dascăl „musicos” la Şcoala 


Sf. Sava şi la Şcoala metocului Episcopiei de Râmnic unde s-a şi mutat cu locuinţa. 

Pe vremea aceea în București erau mai multe biserici cu hramul Sfinţilor 40 de 
mucenici. Mare mi-a fost bucuria să aflu că Metocul Episcopiei Râmnicului era pe locul unde 
se află azi Ateneul Român. Se afla pe acest loc „Biserica ot (din) Livada Văcăreștilor” zidită 
de „Excelenţa Sa Generalul-maior Mihail Cantacuzino care plecând în Rusia o lasă metoc 
Episcopiei Râmnicului”. Este pentru noi o mare cinste să ştim că la anul 1786 pe locul 
Ateneului Român se afla o şcoală de muzică psaltică unde dascăl era Mihalache Moldovlahul. 

Şi Domnitorul Nicolae Mavrogheni — care nu ştia limba română — prin pitacul său din 
21 iunie 1786 (în limba greacă şi română), poruncește cinstiţilor şi credincioşilor boieri veliți 
ai Divanului să dea lui Caracaş „doctorul poliției de aici”, 100 taleri, lui Silvestrul „doctor la 
orfanotrofie” şi lui Constantin „ce s-a rânduit doctor de şcoală” câte 25 taleri. „Așişderea vă 
poruncim să dați lui Mihalache Dascăl Cântăreț pe lună 40 de taleri — ca să-i înveţe pe 
ucenici tainele muzicii orientele bisericeşti — şi la trei copii cântăreţi de la Metocul Episcopiei 
Râmnic” pe lună 15 taleri, cum şi Vătafului (pedagogului) şi celor „trei copii de la Metocul 
Episcopiei, pe lună 15 taleri” [19, 53]. 

Ultima ştire precis datată cu privire la Mihalache Moldovlahul o găsim în mss. rom. 
nr. 334 şi 1919 din BAR scrise de Gherasim lerodiaconul la anul 1789 (f.1 şi respectiv 3") 
unde citim: „Dioptra sau Oglinda/.../carea s-au găsit la Bisărica Sfinţilor 40 de Mucenici din 
Bucureşti, Metocul Episcopiei Râmnicului tălmăcită dupre slovenie pe rumânie/.../cu 
cheltuiala şi îndemnarea dumnealui Chir Mihalache dascălul/.../şi prin osteneala şi aşăzarea și 
scrisul cucernicului Ierodiacon Gherasim” [1], [4]. 

Când și-a încetat Mihalache activitatea de protopsalt la Biserica Domnească și cea de 
„dascăl musicos” la Şcoala Sf. Sava şi la Şcoala Sfinților 40 de Mucenici, nu știm. 

Spre sfârşitul secolului al-X VIII-lea este menţionată clasa de muzică bizantină pe care 
o ţinea în Bucureşti Dimcea protopsaltul, plătit fiind din „orânduita leafă de la Cutia obștii”. 
Dimcea continuă să fie dascăl al Școlii de cântări până în 1810 când este chemat de 
Mitropolitul Veniamin al Moldovei ca protopsalt al catedralei din Iaşi unde rămâne până la 
moarte. 

La 16 iunie 1813 se înființează din nou şcoala cu dascălul musicos Ghelasie 
Ieromonahul la intervenţia lui Caragea Vodă, în două odăi dintr-ale şcoalei ot Sf. Sava, școală 


care în august 1814 din nou se desfiinţează. 


3. Opera muzicală a lui Mihalache Moldovlahul în manuscrise muzicale 


Preocupările noastre pentru opera muzicală a lui Mihalache Moldovlahul au început în 


urmă cu peste trei decenii când într-un studiu am publicat un nr. de 41 de manuscrise 

româneşti şi bilingve, opt dintre acestea (nr. VII, XVIII, XX, XXI, XXXI, XXXIV, BAR şi 
XV BCU-laşi) cuprinzând şi cântări de ale lui Mihalache iar două dintre cele opt fiind 
Anastasimatare românești identice, nr. 551 BAR scris la Botoşani în anul 1798 de Vasile 
ucenicul dascălului Mihalache Eftimivici şi nr. 578 BAR provenit „de la C. Munteanu din 
Fălticeni” scris de un anonim în primul sau cel de-al doilea deceniu al secolului XIX. 

În anul 1999, Alexie Al. Buzera descoperă încă un Anastasimatar românesc în 
Biblioteca Naţională a României din București cu nr. 4556, reținând trei date codicologice: 
anul 1827, dimensiuni: 185X129 mm și 186 file. În anul 2002, Florin Bucescu descrie 
minuțios manuscrisul ca fiind un „Octoih” care cuprinde cântările „Învierii” alcătuite cu 
psaltichie/.../de protopsaltul Mihail Iftimivici/.../prescris de /.../Ps(altul) D(imitrie) K(rucer) 
S(ăpătorul) de pe cartea dascălului Iachint/.../ la 1827/.../ la Sf. M(ănăstire) Dumbrăvele din 
ținutul Neamţului” [7]. 

În acest caz, Anastasimatarul lui Mihalache Moldovlahul sau Moldoveanu (considerat 
pierdut) se păstrează în trei manuscrise copii mai sus amintite (mss. rom. nr. 551 şi 578, BAR 
şi ms. nr. 4557 B.Nţ.R). Luate separat acestea sunt incomplete (manuscrisul 551 de pildă 
începe cu jumătatea glasului IV), folosite însă toate, la transcriere am putut reconstitui o 
valoroasă operă care până acum a fost considerată irecuperabilă. 

În vara anului 1982 am întreprins o acţiune de cercetare la Muntele Athos și am 
descoperit, în Bibliotecă la Marea Lavră, originalul Anastasimatarului lui Mihalache 
Moldovlahul, descoperire care a îndreptățit conducerea Uniunii Compozitorilor — în frunte cu 
Vasile Tomescu şi Octavian Lazăr Cozma — să-mi obțină de la forurile în drept prelungirea 
sejurului în Grecia, implicit la Athos până la 30 august 1985. Descoperind originalul acestei 
opere a lui Mihalache la Marea Lavră și fiind în posesia facsimilelor, din exigență 
profesională, am renunţat la transcrierea făcută după cele două copii (mss. 551 şi 578 BAR), 
pentru a o reface după original cu speranţa că-l vom putea publica în întregime: facsimile, 
transcrisere şi studii. În anul 2008 a apărut primul volum care cuprinde glasurile I-IV [17], iar 
trei ani mai târziu a fost tipărit cel de al doilea, cu glasurile V-VIII [18]. 

Înregistrat sub cota Z-26, Anastasimatarul format 21 X 12 cm are 302 folio. Pe fol. 1" 
în loc de titlu citim: „Începutul/.../celor opt glasuri alcătuite cu psaltichie pe ifosul grecesc de 
mine mai mic între psalți Mihailidis” [8]. 

Importanţa acestui Anastasimatar este covârșitoare pentru muzicologia românească 
pentru mai multe motive. Mai întâi, pentru că este cel mai complet Anastasimatar din câte 
avem, cu notație cucuzeliană şi hrisantică. Câteva exemple sunt grăitoare în acest sens: 


Pesnele a III-a, a VI-a şi a VIII-a, de la Canonul Învierii a fiecărui glas; sunt puse pe neume 

muzicale megalinariile pentru fiecare glas (cu cele şase stihuri); peasna a-IX-a asemenea. La 
Hvalite (Toată suflarea) psalmii 1438 şi 150 şi stihurile puse în întregime pe note pentru fiecare 
din cele opt glasuri — caz unic în toată literatura psltică grecească şi românească din secolele 


XVIII-XX; psalmul 102 şi 145 de la Obedniță în întregime pe note etc. 


4. Concluzii 


Odată cu Mihalache Moldovlahul începe cea de a doua etapă din prima fază a 
„românirii” cântărilor. La el nu mai este vorba de o aşezare a cuvintelor româneşti în locul 
celor greceşti sub note psaltice, de o simplă adaptare a textului la muzică sau a muzicii la text, 
ca până acum, când modificările muzicii în cele mai multe cazuri erau neesențiale, ci este 
vorba de o linie melodică prelucrată şi adaptată la textul românesc — aparținând autorului —, în 
care se păstrează scara, cadenţele şi stilul. 

Mihalache părăsește prozodia specifică limbii grecești şi adaptează melodia la 
prozodia limbii române modificând astfel profilul melodic. Așadar, la Mihalache nu mai este 
vorba de o traducere şi de prelucrare şi adaptare a liniei melodice; el păstrează scara, 
cadenţele şi stilul, dar linia melodică îi aparţine. 

Această perioadă coincide şi cu triumful definitiv al limbii române în biserică, întrucât 
ultimele cărți care mai rămăseseră netipărite — cele /2 Mineie după care se cânta la strană — se 
tipăresc acum la Râmnic, şase de către episcopul Chesarie între anii 1776-1779 şi şase de 
episcopul Filaret în anul 1780. 

În afară de Anastasimatar, Mihalache a scris în limba română şi greacă alte multe 
cântări, care vor alcătui volumul III (XII C din Colecţia Izvoare ale Muzicii Româneşti) pe 
care îl vom tipări cu creația sa. 

Tot secolul al XVIII-lea este o luptă acută pentru „procesul de românire”, în general, şi 
al cântărilor bisericești, în special. Constantin Brâncoveanu „a dorit ca în Biserică să domine 
limba românească la slujbe (...), asemenea şi cântarea la strane (...) pentru desfătarea 
sufletească a credincioşilor”, desiderat îndeplinit şi prin capodopera lui Filothei sin Agăi Jipei 
— Psaltichia rumănească. Apoi, identificat cu aspirațiile întregului popor, Mihalache 
Moldovlahul şi-a înscris adânc numele în istoria patriei prin Anastasimatarul său şi prin alte 


30 de cântări. 

